የሕዝብ ተወካዮች ምክር ቤት በዛሬው እለት 4 የተለያዩ አዋጆችን መርምሮ አጸደቀ
 የሕዝብ ተወካዮች ምክር ቤት ዛሬ ባካሄደው 38ኛ መደበኛ ስብሰባ አራት አዋጆችን መርምሮ አጸደቀ።ምክር ቤቱ ያጸደቃቸው አራቱ ረቂቅ አዋጆች የንግድ ምዝገባ ፈቃድ ማሻሻያ፣ የማዕድን ሥራዎች ገቢ ግብር ማሻሻያ፣ የአስፈፃሚ አካላት ሥልጣንና ተግባር ለመወሰን የወጣውን ማሻሻያና ብሔራዊ የመረጃና ደህንነት አገልግሎትን እንደገና ለማቋቋም የተዘጋጁ አዋጆች ናቸው። የምክር ቤቱ አባላት የብሔራዊ የመረጃና ደህንነት አገልግሎትን እንደገና ለማቋቋም በህግ ፍትህና አስተዳደር እንዲሁም በውጭ መከላከያና ደህንነት ጉዳዮች ቋሚ ኮሚቴዎች አማካኝነት በጋራ ተዘጋጅቶ በቀረበው አዋጅ ላይ ሰፊ ክርክርና ውይይት አካሂደዋል። የምክር ቤቱ አባላት በውይይታቸው ላይ እንዳነሱት ተቋሙ ተጠያቂነት ያለውና ለአገሪቱ የደህንነትና የስጋት ምንጭ የሆኑትን ጉዳዮች በሚገባ የሚለይና የሚከላከል ብቃት ያለው አገልግሎት ሊሰጥ ይገባል። በረቂቅ አዋጁ ላይ እንደተገለጸው የብሔራዊ የመረጃ ደህንነት ተቋምን ማጠናከር ያስፈለገው የአገሪቱን ሉዓላዊነት ሕገ-መንግሥታዊ ሥርዓቱን ለመጠበቅና ለመከላከል ከፍተኛ አስተዋጽኦ ያለው በመሆኑ ነው። ተቋሙን ማጠናከር የአገሪቷን ሠላም፣ ልማትና ዴሞክራሲ የሚደግፍና ከፍተኛ አስተዋጽኦ የሚያበረክትም ነው። በአገር ውስጥም ሆነ በዓለም አቀፍ ደረጃ በመረጃና ደህንነት ዙሪያ የስጋት ምንጮችና የመከላከያ ሥርዓት አሰራር እየተለዋወጠ በመምጣቱ ተጨማሪ ኃላፊነቶች በአገልግሎቱ ሥልጣንና ኃላፊነት ውስጥ ማካተት አስፈላጊ ሆኖ መገኘቱን በሰነዱ ላይ ተብራርቷል። ረቂቅ አዋጁ የአገልግሎቱን ልዩ ተልእኮና ሚስጢራዊነት ግምት ውስጥ ያስገባና ከሚመለከታቸው አስረጂዎች ጋር ጥልቅ ውይይት በማድረግ እንዲዳብር መደረጉም ተገልጿል። አዋጁ የብሔራዊ የመረጃና ደህንነት አገልግሎትን ከሌሎች አገሮች ልምድና ከነባራዊ ሁኔታዎች ጋር በማጣጣም ተቋሙን ዘመናዊና በሙያተኞች ተግባሩን የሚያከናውን ማድረግ ነው። ነባሩ አዋጅ እንዲለወጥ የተደረገው የአገሪቱን የደህንነት የስጋት ምንጭ መከላከልና መቋቋም የሚችል አዲስ ተቋም በማድረግ ብቃት እንዲኖረው በማድረግ ከፍተኛ አስተዋጽኦ እንደሚያበርክት ለማስቻል ነው። ምክር ቤቱ የአስፈፃሚ አካላትን ሥልጣንና ተግባር ለመወሰን የወጣውን አዋጅ ለማሻሻል የተዘጋጀውን ረቂቅ አዋጅ በሕገ-መንግሥቱ እውቅና ያገኘውን ፌዴራላዊ የመንግሥት አወቃቀርና ከምክር ቤቱ ሥልጣንና ተግባር ጋር የሚጣጣም መሆኑን ገልጿል። በተመሳሳይም የማዕድን ስራዎችን ገቢ ግብር አዋጅን ለማሻሻል በቀረበው አዋጅ ምክር ቤቱ የማዕድን ግብር የሮያሊቲ ክፍያ ከዚህ ቀደም ከነበረነት ከ35 በመቶ ወደ 25 በመቶ ዝቅ እንዲል ወስኗል። ምክር ቤቱ የከተማ መሬት ይዞታ ምዝገባ አዋጅን ለማሻሻል የቀረበውን ረቂቀ አዋጅም ለዝርዝር እይታ ለሚመለከተው ቋሚ ኮሚቴ መርቷል። 